CELEX: 32020D0290
Language: sl
Date: 2020-02-28 00:00:00
Title: Izvedbeni sklep Komisije (EU) 2020/290 z dne 28. februarja 2020 o zaključku delnega vmesnega pregleda izravnalne dajatve, ki se uporablja za uvoz cevi iz nodularnega litega železa s poreklom iz Indije brez spremembe veljavnih ukrepov

2.3.2020   
               
               
                  SL
               
               
                  Uradni list Evropske unije
               
               
                  L 61/6
               
            
         IZVEDBENI SKLEP KOMISIJE (EU) 2020/290
         z dne 28. februarja 2020
         o zaključku delnega vmesnega pregleda izravnalne dajatve, ki se uporablja za uvoz cevi iz nodularnega litega železa s poreklom iz Indije brez spremembe veljavnih ukrepov
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) 2016/1037 Evropskega parlamenta in Sveta z dne 8. junija 2016 o zaščiti proti subvencioniranemu uvozu iz držav, ki niso članice Evropske unije (1), in zlasti člena 14(1) Uredbe,
         po obvestitvi držav članic,
         ob upoštevanju naslednjega:
         1.   POSTOPEK
         
         1.1   Veljavni ukrepi
         
         
                     (1)
                  
                  
                     Evropska komisija (v nadaljnjem besedilu: Komisija) je z Izvedbeno uredbo (EU) 2016/387 (2) (v nadaljnjem besedilu: prvotna uredba) uvedla dokončno izravnalno dajatev na uvoz cevi iz nodularnega litega železa (imenovanega tudi sferoidno grafitno lito železo) s poreklom iz Indije (v nadaljnjem besedilu: izdelek, ki se pregleduje).
                  
               
                     (2)
                  
                  
                     Za izdelek, ki se pregleduje, velja tudi dokončna protidampinška dajatev, uvedena z Izvedbeno uredbo Komisije (EU) 2016/388 (3) o uvozu cevi iz nodularnega litega železa (imenovanega tudi sferoidno grafitno lito železo) s poreklom iz Indije, kakor je bila spremenjena z Izvedbeno uredbo (EU) 2016/1369 (4).
                  
               1.2   Zahtevek za pregled
         
         
                     (3)
                  
                  
                     Komisija je 24. julija 2018 prejela zahtevek za delni vmesni pregled veljavne izravnalne dajatve v skladu s členom 19 Uredbe (EU) 2016/1037 (v nadaljnjem besedilu: osnovna uredba), ki ga je vložil proizvajalec izvoznik Electrosteel Castings Limited (v nadaljnjem besedilu: družba ECL).
                  
               
                     (4)
                  
                  
                     Komisija je v prvotni preiskavi ugotovila izravnalno dajatev v višini 9,0 % za družbo ECL.
                  
               1.3   Začetek delnega vmesnega pregleda
         
         
                     (5)
                  
                  
                     Komisija se je odločila, da bo začela delni vmesni pregled v skladu s členom 19 osnovne uredbe, omejen na preučitev subvencioniranja družbe ECL in njenih povezanih družb v Indiji. Komisija je 4. decembra 2018 v Uradnem listu Evropske unije objavila obvestilo o začetku (v nadaljnjem besedilu: obvestilo o začetku) (5).
                  
               
                     (6)
                  
                  
                     Obdobje preiskave v zvezi s pregledom je trajalo od 1. aprila 2017 do 31. marca 2018.
                  
               1.4   Zainteresirane strani
         
         
                     (7)
                  
                  
                     Komisija je v obvestilu o začetku zainteresirane strani pozvala, naj izrazijo svoja stališča. Poleg tega je Komisija o pregledu posebej obvestila organe zadevne države ter jih povabila k sodelovanju.
                  
               
                     (8)
                  
                  
                     Zainteresirane strani so imele možnost, da pisno izrazijo svoja stališča in zahtevajo zaslišanje pred Komisijo in/ali pooblaščencem za zaslišanje v trgovinskih postopkih.
                  
               
                     (9)
                  
                  
                     Komisija je 26. aprila 2019 in 8. novembra 2019 organizirala dve zaslišanji s predstavniki družbe ECL. Poleg tega je Komisija na zahtevo družb Hydro-Mat (Belgija), Vodoskok (Hrvaška), Rekalde (Španija), Aquatubo (Španija), Duna Armatura (Romunija), G.M. Tecnorappresentanze (Italija), Termocentro (Italija) in WAPPTech Environmental Technology (Madžarska) organizirala dve skupni zaslišanji.
                  
               2.   UMIK ZAHTEVKA
         
         
                     (10)
                  
                  
                     Družba ECL je 27. septembra 2019 po elektronski pošti Komisijo obvestila o umiku svojega zahtevka za vmesni pregled.
                  
               
                     (11)
                  
                  
                     V skladu s členom 14(1) osnovne uredbe se postopek lahko zaključi, če se pritožba umakne, razen če tak zaključek ne bi bil v interesu Unije.
                  
               
                     (12)
                  
                  
                     V preiskavi ni bilo ugotovljeno, da zaključek postopka ne bi bil v interesu Unije.
                  
               3.   SKLEPNA UGOTOVITEV
         
         
                     (13)
                  
                  
                     Komisija je menila, da bi bilo treba postopek delnega vmesnega pregleda zaključiti brez uradne ugotovitve v zvezi s kakršnimi koli pomembnimi trajnimi spremembami in subvencioniranjem družbe ECL.
                  
               
                     (14)
                  
                  
                     Komisija je sklenila, da je treba delni vmesni pregled, omejen na preiskavo subvencioniranja družbe ECL, zaključiti brez spremembe veljavnih ukrepov.
                  
               4.   RAZKRITJE
         
         
                     (15)
                  
                  
                     Vse zainteresirane strani so bile obveščene o bistvenih dejstvih in premislekih, ki so privedli do navedenih ugotovitev, in so lahko v določenem obdobju predložile pripombe po tem razkritju. Prejete pripombe niso povzročile spremembe sklepa.
                  
               
                     (16)
                  
                  
                     Ta sklep je v skladu z mnenjem odbora, ustanovljenega s členom 25(1) osnovne uredbe –
                  
               SPREJELA NASLEDNJI SKLEP:
         
            Člen 1
            Delni vmesni pregled izravnalne dajatve, ki se uporablja za uvoz cevi iz nodularnega litega železa (imenovanega tudi sferoidno grafitno lito železo), razen cevi iz nodularnega litega železa brez notranje in zunanje prevleke („gole cevi“), ki se trenutno uvrščajo pod oznaki KN ex 7303 00 10 in ex 7303 00 90 (oznaki TARIC 7303001010 in 7303009010), s poreklom iz Indije, se zaključi.
         
         
            Člen 2
            Ta sklep začne veljati dan po objavi v Uradnem listu Evropske unije.
         
         
            V Bruslju, 28. februarja 2020
            
               
                  Za Komisijo
               
               
                  Predsednica
               
               Ursula VON DER LEYEN
            
         
         
            (1)  UL L 176, 30.6.2016, str. 55.
         
            (2)  Izvedbena uredba Komisije (EU) 2016/387 z dne 17. marca 2016 o uvedbi dokončne izravnalne dajatve na uvoz cevi iz nodularnega litega železa (imenovanega tudi sferoidno grafitno lito železo) s poreklom iz Indije (UL L 73, 18.3.2016, str. 1).
         
            (3)  Izvedbena uredba Komisije (EU) 2016/388 z dne 17. marca 2016 o uvedbi dokončne protidampinške dajatve na uvoz cevi iz nodularnega litega železa (imenovanega tudi sferoidno grafitno lito železo) s poreklom iz Indije (UL L 73, 18.3.2016, str. 53).
         
            (4)  Izvedbena uredba Komisije (EU) 2016/1369 z dne 11. avgusta 2016 o spremembi Izvedbene uredbe (EU) 2016/388 o uvedbi dokončne protidampinške dajatve na uvoz cevi iz nodularnega litega železa (imenovanega tudi sferoidno grafitno lito železo) s poreklom iz Indije (UL L 217, 12.8.2016, str. 4).
         
            (5)  Obvestilo o začetku delnega vmesnega pregleda izravnalne dajatve, ki se uporablja za uvoz cevi iz nodularnega litega železa (imenovanega tudi sferoidno grafitno lito železo) s poreklom iz Indije (UL C 437, 4.12.2018, str. 32).